text: নাটোরে জমি নিয়ে সংঘর্ষে নিহত ১, আহত ৭ | সাময়িকী
  প্রথম পাতাসাম্প্রতিকনাটোরে জমি নিয়ে সংঘর্ষে নিহত ১, আহত ৭
  নাটোরে জমি নিয়ে সংঘর্ষে নিহত ১, আহত ৭
  নাটোরের লালপুর উপজেলায় জমি সংক্রান্ত বিরোধের জের ধরে প্রতিপক্ষের হামলায় একজন নিহত, সাতজন আহত হয়েছে। এ ঘটনার সাথে জড়িত সন্দেহে ৫ জনকে আটক করেছে পুলিশ।
  পুলিশ ও স্থানীয় সূত্রে জানা যায়, শুক্রবার ৭ মে বেলা সাড়ে ১২টার দিকে নাটোরের লালপুর উপজেলার আটটিকা গ্রামে জমি সংক্রান্ত বিরোধের জের ধরে আপন ভাই আনসার আলী ও জানালী মিয়ার মধ্যে সংঘর্ষ হয় । এতে উভয়পক্ষের মহিলা সহ সাতজন আহত হয়।
  আহতদের মধ্যে ভ্যান চালক জানালীকে মারাত্মক আহত অবস্থায় লালপুর উপজেলা স্বাস্থ্য কমপ্লেক্সে নেয়া হলে কর্তব্যরত চিকিৎসক তাকে মৃত ঘোষণা করেন। আহতদের প্রাথমিক ভাবে লালপুর উপজেলা স্বাস্থ্য কমপ্লেক্সে চিকিৎসা দেয়া হয় । এছাড়াও গর্ভবতী মহিলাসহ দুইজন হাসপাতালে ভর্তি রয়েছে।
  লালপুর থানা পুলিশ অভিযান চালিয়ে এ ঘটনার সাথে জড়িত সন্দেহে ৫ জনকে আটক করে। আটককৃতরা হলেন মৃত মফিজ উদ্দিন মিয়ার ছেলে আনসার আলী (৫২) আনসার আলীর ছেলে মতিউর রহমান (৩০) মামুন (১৮), আশিক (১৫), আবু রায়হান (৩২)।
  এ ব্যাপারে লালপুর থানার অফিসার ইনচার্জ ওসি ফজলুর রহমান জানান ঘটনার সঙ্গে জড়িত সন্দেহে ৫ জনকে আটক করা হয়েছে।